390/2005

K var fundinn sekur um að hafa ekið bifreið á 159 km/klst, þar sem leyfilegur hámarkshraði var 90 km/klst, ölvaður og sviptur ökurétti. Jafnframt var hann fundinn sekur um rangar sakargiftir með því að hafa gefið lögreglu upp nafn og kennitölu annars manns og þannig komið því til leiðar að sá maður varð ákærður fyrir umrædd brot. Var K dæmdur til sex mánaða fangelsisvistar en 30 daga skilorðsdómur var dæmdur með. Fyrir Hæstarétt voru lögð gögn um að hagir K hafi breyst mjög til hins betra frá því sem áður var, en K var ungur að árum er hann framdi brot sín. Þótti því mega skilorðsbinda dóminn.

Dómur Hæstaréttar.

Mál þetta dæma hæstaréttardómararnir I-kvk-nf B-kvk-nf, J-kk-nf S-kk-nf G-kk-nf og Ó-kk-nf B-kk-nf Þ-kk-nf.

Ríkissaksóknari skaut máli þessu til Hæstaréttar 8. ágúst 2005 að ósk ákærða og í samræmi við yfirlýsingu hans um áfrýjun, en jafnframt af hálfu ákæruvalds, sem krefst staðfestingar á sakfellingu héraðsdóms en þyngingar á refsingu ákærða.

Ákærði krefst þess að refsing hans verði milduð og hún skilorðsbundin.

Með hinum áfrýjaða dómi var ákærði fundinn sekur um að hafa sunnudaginn 15. júní 2003 ekið bifreið ölvaður og sviptur ökurétti norður þjóðveg 1, Norðurlandsveg, á móts við Æsustaði í Austur-Húnavatnssýslu á 159 km/klst., þar sem leyfilegur hámarkshraði var 90 km/klst. Jafnframt var hann fundinn sekur um rangar sakargiftir með því að hafa gefið lögreglu upp nafn og kennitölu annars manns og þannig komið því til leiðar að sá maður var ákærður fyrir þau umferðarlagabrot sem að framan greinir. Brot ákærða varða við 2. mgr. 37. gr., 1. mgr., sbr. 3. mgr. 45. gr. og 1. mgr. 48. gr. umferðarlaga nr. 50/1987 með áorðnum breytingum og 1. mgr. 148. gr. almennra hegningarlaga nr. 19/1940. Brot þau sem ákærði er nú sakfelldur fyrir voru framin áður en dómur 7. ágúst 2003 var kveðinn upp. Var því ekki um rof á skilorði að ræða heldur hegningarauka. Sakarferill ákærða er að öðru leyti réttilega rakinn í héraðsdómi. Verður skilorð áðurnefnds dóms tekið upp og ákærða ákvörðuð refsing í einu lagi fyrir það brot sem þar var fjallað um og þau sem hér eru til meðferðar samkvæmt 60. gr. almennra hegningarlaga, sbr. 77. gr. og 78. gr. sömu laga. Auk framanritaðs og þeirra atriða sem tilgreind eru í 148. gr. almennra hegningarlaga verður við ákvörðun refsingar ákærða einkum litið til þess að hann hefur áður verið sakfelldur fyrir ölvun og réttindaleysi við akstur eftir að hann náði 18 ára aldri. Er ákærði nú fundinn sekur um mjög vítaverðan akstur, auk þess að hafa uppi rangar sakargiftir varðandi þann akstur og játaði hann brot sín ekki fyrr en við þingfestingu málsins. Hins vegar ber að líta til þess að ákærði var einungis 18 ára gamall er hann framdi brot sín. Að þessu virtu verður refsing ákærða ákveðin fangelsi í sex mánuði.

Eins og áður segir var ákærði ungur að árum er hann framdi brot sín og hafa verið lögð fyrir Hæstarétt gögn um að hagir hans hafi breyst mjög til hins betra frá því sem áður var. Þykir því mega binda refsingu ákærða almennu skilorði eins og nánar greinir í dómsorði.

Af hálfu ákæruvalds er ekki krafist frekari sviptingar ökuréttar en ákærða var gerð í héraði og verður hún því staðfest.

Ákærði verður dæmdur til að greiða allan sakarkostnað í héraði og fyrir Hæstarétti samkvæmt yfirliti ríkissaksóknara um sakarkostnað og ákvörðun Hæstaréttar um málsvarnarlaun sem ákveðin verða að meðtöldum virðisaukaskatti, eins og nánar greinir í dómsorði.

Dómsorð:

Ákærði, K-kk-nf L-kk-nf V-kk-nf, sæti fangelsi í sex mánuði, en fresta skal fullnustu refsingarinnar og hún niður falla að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákvæði héraðsdóms um ökuréttarsviptingu ákærða skal vera óraskað.

Ákærði greiði allan sakarkostnað í héraði og fyrir Hæstarétti, samtals 590.475 krónur, þar með talin málsvarnarlaun skipaðs verjanda síns í héraði, G-kk-ef Ó-kk-ef B-kk-ef héraðsdómslögmanns, 74.700 krónur, og skipaðs verjanda síns fyrir Hæstarétti, B-kk-ef N-kk-ef hæstaréttarlögmanns, 224.100 krónur.